Rámcová zmluva

o poskytovaní architektonických služieb

uzatvorená podľa § 536 a nasl. zák. č. 513/1991 Zb. Obchodného zákonníka v zn. n. p. (ďalej „**Obchodný zákonník**“) a podľa § 91 zák. č. 185/2015 Z. z. Autorského zákona v zn. n. p. (ďalej „**Autorský zákon**“)

# I

**Zmluvné strany**

**Objednávateľ**:  **Mesto Nitra**

V zastúpení:    Marek Hattas, primátor mesta Nitry

So sídlom: Štefánikova trieda 60, 950 06 Nitra

Osoby oprávnené jednať vo veciach technických:

Ing. arch. Viktor Šabík, AA,

hlavný architekt mesta

tel.: 37/65 02 116

e-mail: Viktor.Sabik@msunitra.sk

Osoby oprávnené jednať vo veciach právnych:

Mgr. Oľga Hodálová, odborný referent právnik

Osoby oprávnené jednať vo veciach finančných:

Ing. Ivan Daniš, vedúci odboru ekonomiky a rozpočtu

IČO: 00 308 307

DIČ: 202 110 2853

IČ DPH: SK 202 110 2853

Bankové spojenie: Slovenská sporiteľňa, a.s.

IBAN: SK04 0900 0000 0050 2800 1139

(ďalej len *„objednávateľ“*)

**Zhotoviteľ: .......................................................**

V zastúpení: .......................................................

So sídlom: .......................................................

IČO: .......................................................

DIČ: .......................................................

IČ DPH: .......................................................

Bankové spojenie: .......................................................

IBAN: .......................................................

(ďalej len *„zhotoviteľ“*)

# II

## Predmet zmluvy

* 1. Predmetom tejto zmluvy je zabezpečenie služieb architekta zhotoviteľom pre potreby objednávateľa na vypracovanie zadaní malého rozsahu na riešenia vo verejnom priestore. Predmetom jednotlivých zákaziek zadávaných podľa tejto zmluvy sú najmä diela majúce charakter:

***a) revitalizácií verejného priestoru a prvkov krajinnej architektúry jednotlivo do cca. 1.000 m2***

***b) menších objektov jednotlivo do cca. 100 m2 (pavilóny, prístrešky, zastávky, lávky, schodiská, toalety,..)***

a *služby architekta:*

***a) vytvorenie architektonickej štúdie, komplexné navrhovanie iných urbanistických, architektonických a krajinárskych riešení*** ***s dôrazom na architektonickú kvalitu,***

***b) vytvorenie rôznych stupňov projektovej dokumentácie (vrátane dokumentácie profesistov) pre úradné schválenia podľa potreby (vyjadrenia dotknutých orgánov, ohlásenie drobnej stavby, územné rozhodnutie, stavebné povolenie),***

***c) vytvorenie realizačnej dokumentácie (vrátane dokumentácie profesistov) a výkazu výmer s rozpočtom,***

***d) inžinierska činnosť,***

***e) výkon odborného autorského dohľadu pri realizácii stavby.***

* 1. Úhrnná hodnota zadaní podľa tejto zmluvy nepresiahne finančný limit 30.000,- € vrátane DPH (ďalej „**limitná cena**“). V prípade, ak rozsah objednávateľom zadaných zákaziek nedosiahne taký počet osobohodín, aby na ich základe zhotoviteľovi vznikol nárok na zaplatenie odmeny rovnajúcej sa limitnej cene, vznikne zhotoviteľovi nárok na odmenu iba za počet osobohodín, ktoré zodpovedajú zadaným a riadne zhotoveným a odovzdaným zákazkám.
  2. Táto zmluva upravuje všeobecné podmienky, pričom presná špecifikácia predmetu plnenia a rozsahu činností, o ktorých poskytnutie bude mať objednávateľ v súvislosti s dodávaným plnením záujem, bude predmetom písomnej objednávky. Rovnako bude predmetom objednávky aj predpokladaný počet časového rozsahu plnenia z hľadiska vyčíslenia počtu osobohodín. Počet osobohodín môže byť pri fakturácii so súhlasom objednávateľa z objektívnych dôvodov zmenený o max. +/- 10% oproti objednanému časovému rozsahu.
  3. Táto zmluva sa uzatvára na obdobie od jej účinnosti až do vyčerpania limitnej ceny, najdlhšie však na obdobie 36 mesiacov od dňa jej účinnosti.
  4. Uzatvorenie tejto zmluvy zhotoviteľa nezaväzuje, aby v období jej platnosti pre realizáciu plnenia uvedeného v bodoch 2.1 a 2.2  tejto zmluvy využíval výhradne služby zhotoviteľa. Rovnako uzatvorenie tejto zmluvy objednávateľa nezaväzuje k naplneniu/vyčerpaniu maximálnej limitnej ceny.
  5. Zhotoviteľ vyhlasuje, že spĺňa nasledujúce požiadavky a bude ich spĺňať po celú dobu trvania tohto zmluvného vzťahu:
     1. spĺňa podmienky týkajúce sa osobného postavenia podľa § 32 ods. 1 písm. e), zák. č. 343/2015 Z. z. Zákona o verejnom obstarávaní a o zmene a doplnení niektorých zákonov v zn. n. p. (ďalej „**ZVO**“);
     2. disponuje všetkými potrebnými oprávneniami a kvalifikáciou, aby mohol poskytovať služby podľa tejto zmluvy, disponuje autorizačným osvedčením vydaným SKA
     3. má k dispozícii tím spolupracovníkov (resp. subdodávateľov) špecifických projektových častí s oprávnením a odbornou spôsobilosťou, ktoré zaručujú, že zhotovené dielo bude spĺňať všetky náležitosti potrebné pre jeho úradné schválenie (napr. v prípade projektovej dokumentácie pre územné, stavebné, resp. iné konanie), vydanie revízií, ako aj ďalšie náležitosti potrebné pre schválenie, realizovanie a uvedenie dohotovenej stavby do prevádzky.

# III

## Postup zadávania objednávok

* 1. Objednávateľ zadá zhotoviteľovi objednávku formou e-mailu. Objednávka bude obsahovať vymedzenie predmetu zákazky (popis požadovaného diela a činností architekta) a ďalšie potrebné informácie a údaje na zhotovenie diela, vrátane predpokladaného počtu osobohodín a termín odovzdania zhotoveného diela. Predpokladaný počet osobohodín bude uvedený podľa dohody zmluvných strán pri zadávaní objednávky.
  2. V časovom rámci (a teda aj v zodpovedajúcej odmene za zhotovenie diela) sú zahrnuté výkony profesistov (najmä geodet, projektant elektroinštalácie, projektant zdravotechniky, projektant požiarnej ochrany, rozpočtár a pod.).
  3. Zhotoviteľ na znak vyjadrenia súhlasu s akceptáciou objednávky, zašle objednávateľovi obratom avízo o schválení (prijatí) objednávky formou e-mailu.

# IV

## Postup zhotovenia diela

* 1. Do 7 (slovom: siedmich) kalendárnych dní od doručenia objednávky sa zmluvné strany stretnú na pracovisku objednávateľa a prejednajú zadanie. Na tomto stretnutí môžu strany podľa potreby stanoviť frekvenciu a spôsob uskutočňovania kontrol rozpracovanosti diela v priebehu jeho zhotovovania a ďalšie náležitosti plnenia diela.
  2. Zhotoviteľ je povinný dielo upraviť podľa pripomienok objednávateľa, ktoré mu budú oznámené pri kontrole rozpracovanosti diela a/alebo ktoré vzídu z vyjadrení príslušných orgánov verejnej správy (najmä stavebný úrad, pamiatkový úrad a pod.).

# V

## Subdodávatelia

5.1. Zhotoviteľ je oprávnený dielo alebo jeho časti zhotoviť prostredníctvom subdodávateľov. Pri zhotovení časti diela prostredníctvom subdodávateľov zhotoviteľ objednávateľovi zodpovedá, akoby dielo zhotovoval sám.

# VI

## Odovzdanie hotového diela

* 1. Najmenej 7 (slovom: sedem) kalendárnych dní pred uplynutím termínu na odovzdanie diela je zhotoviteľ povinný odovzdať objednávateľovi jedno vyhotovenie diela v elektronickej verzii a umožniť objednávateľovi jeho kontrolu pred jeho odovzdaním. Objednávateľ je povinný dielo prekontrolovať a v prípade, ak zistí, že ho zhotoviteľ zhotovil v rozpore s požiadavkami objednávateľa (ďalej „**nezrovnalosti**“), je objednávateľ povinný nezrovnalosti oznámiť zhotoviteľovi do 3 (slovom: troch) pracovných dní, odkedy mu zhotoviteľ dielo odovzdal. Zhotoviteľ je povinný nezrovnalosti odstrániť tak, aby dodržal termín na odovzdanie diela. Za odstránenie nezrovnalostí zhotoviteľovi nevzniká nárok na odmenu. V prípade, ak sa objednávateľ do 3 (slovom: troch) pracovných dní nevyjadrí, má sa za to, že dielo schválil, bez ohľadu na to, či dielo obsahuje nezrovnalosti alebo nie.
  2. Dielo sa považuje za zhotovené riadne, ak odovzdaná dokumentácia spĺňa požiadavky objednávateľa oznámené zhotoviteľovi a zároveň spĺňa požiadavky podľa:
     1. príslušných STN;
     2. príslušných právnych predpisov, najmä zák. č. 50/1976 Zb. Stavebného zákona v zn. n. p. a jeho vykonávacích vyhlášok, najmä Vyhlášky MŽP SR č. 453/2000 Z. z., ak bude dokumentácia zhotovovaná pre územné rozhodnutie, stavebné povolenie, povolenie terénnych úprav, realizáciu stavby resp. iné konanie, na ktoré sa vzťahujú;
     3. podmienok stanovených na dielo objednávateľom, či už pri úvodnom prerokovaní zadania alebo pri kontrolách rozpracovaného diela
  3. Zhotoviteľ odovzdá objednávateľovi riadne zhotovené dielo
     1. v 1 paré v tlačenej (listinnej) forme na formátoch A3 osobne k rukám osoby oprávnenej rokovať vo veciach technických, ktorá jeho odovzdanie písomne potvrdí, ak v odrážke (ii) tohto bodu nie je ustanovené inak;
     2. v 5 paré v tlačenej (listinnej) forme na formátoch A3 osobne k rukám osoby oprávnenej rokovať vo veciach technických, ktorá jeho odovzdanie písomne potvrdí, v prípade, ak ide o dokumentáciu pre územné rozhodnutie, dokumentáciu pre stavebné povolenie, dokumentáciu pre realizáciu, ak sa zmluvné strany nedohodnú inak;
     3. v 1 paré v elektronickej forme v otvorenom (editovateľnom) formáte na e-mailovú adresu osoby uvedenej v bode 1.4 (ii) tejto zmluvy, ktorá jeho odovzdanie písomne potvrdí.
  4. Potvrdením o odovzdaní diela uvedeným v bode 6.3 objednávateľ zároveň vyhlási, či dielo neobsahuje/obsahuje zjavné vady alebo nezrovnalosti. Zjavné vady a nedostatky je zhotoviteľ povinný odstrániť do 5 dní od ich vytknutia. Do doby odstránenia vád a nedostatkov diela nevzniká povinnosť objednávateľa uhradiť cenu diela. Skryté vady a nedostatky, ktoré existovali už v čase odovzdania diela, môže objednávateľ reklamovať aj neskôr v rámci záruky za vady, pričom v praxi sa bude jednať hlavne o vady a nedostatky, ktoré sa zistia až neskôr po odovzdaní diela, spravidla v stavebnom konaní alebo v procese realizácie (zhotovovania) diela.

**VII**

## Odmena

* 1. Odmena za vykonanie predmetu zmluvy bola zmluvnými stranami dohodnutá v zmysle ponuky predloženej zhotoviteľom pri prieskume trhu vo výške ................ € slovom: ............................. eur) bez DPH za každú začatú osobohodinu zhotovovania diela. V prípade, že zhotoviteľ je platcom DPH k odmene podľa prevej vety bude fakturovaná aj DPH vo výške podľa právnej úpravy účinnej v čase zdaniteľného plnenia. DPH sa započítava aj do limitnej ceny stanovenej v bode 2.2 tejto zmluvy.
  2. S poukazom na § 91 Autorského zákona, táto zmluva sa považuje za zmluvu o dielo na objednávku. Vzhľadom k tomu platí, že zhotoviteľ ako nositeľ autorských práv udelil objednávateľovi súhlas na použitie diela na účel vyplývajúci z tejto zmluvy, ktorý je špecifikovaný v čl. VIII. Výška licenčnej odmeny je určená v súlade s § 69 ods. 1 Autorského zákona tak, že je už zahrnutá v odmene podľa bodu 7.1.
  3. Zhotoviteľ vystaví objednávateľovi faktúru vždy po písomnom protokolárnom odovzdaní a prevzatí uceleného diela, ktoré je predmetom samostatnej objednávky, bez vád a nezrovnalostí, resp. po odstránení vád vytknutých pri preberacom konaní. Splatnosť faktúry je 15 kalendárnych dní odo dňa doručenia faktúry objednávateľovi.
  4. V prípade, ak faktúra nebude obsahovať všetky náležitosti podľa príslušných právnych predpisov, obzvlášť podľa zák. č. 222/2004 Z. z. Zákona o dani z pridanej hodnoty v zn. n. p., objednávateľ je oprávnený vrátiť ju zhotoviteľovi na prepracovanie. V takomto prípade sa preruší plynutie lehoty splatnosti a nová lehota splatnosti začne plynúť doručením opravenej faktúry objednávateľovi.
  5. Všetky platby podľa tejto zmluvy sa vykonávajú podľa platobných údajov uvedených na faktúre.
  6. Súčasťou odmeny sú všetky výdavky a náklady zhotoviteľa potrebné na zhotovenie diela, vrátane dopravy, všetkých materiálov a výdavkov na odmeny za výkony subdodávateľov.
  7. Na základe dohody zmluvných strán môže objednávateľ poskytnúť zhotoviteľovi finančný preddavok alebo zálohovú platbu na zhotovenie diela.

# VIII

## Autorské právo

* 1. Zhotoviteľ udeľuje objednávateľovi výhradnú licenciu na celú dobu trvania majetkových práv k dielu i všetkým jeho častiam, na používanie diela i jeho častí všetkými spôsobmi (hlavne vyhotovenie rozmnoženín diela, spracovanie diela, spojenie diela s iným dielom, zhotovenie stavby na základe diela) vzhľadom k charakteru diela, bez územného a vecného obmedzenia. Objednávateľ nie je povinný výhradnú licenciu využiť.
  2. Zhotoviteľ tiež súhlasí, aby objednávateľ použil iba časť diela, a tiež aby objednávateľ dielo ľubovoľne dopracoval a/alebo prepracoval; objednávateľ je však povinný postupovať tak, aby nedošlo k hanlivému nakladaniu s dielom, ktoré by znižovalo hodnotu diela alebo spôsobilo ujmu autora na jeho cti alebo dobrej povesti.
  3. Objednávateľ môže licenciou uvedenou v bodoch 7.2, 8.1 a 8.2 bez obmedzenia disponovať; najmä je oprávnený licenciu bez obmedzenia postúpiť, previesť alebo inak poskytnúť ktorejkoľvek tretej osobe (sublicencia).
  4. Zhotoviteľ vyhlasuje, že vykonaním predmetu tejto zmluvy neporuší autorské ani iné práva tretej osoby. Zhotoviteľ je povinný mať s autorom diela vysporiadané právne vzťahy tak, aby mohol túto zmluvu riadne plniť bez toho, aby na diele, ktoré podľa nej objednávateľovi dodá, neviazli akékoľvek právne vady, nebolo zaťažené právami tretej osoby, ani aby inak neporušovalo práva tretích osôb. V prípade porušenia tohto bodu zhotoviteľom je objednávateľ oprávnený odstúpiť od zmluvy a zhotoviteľ je povinný nahradiť mu všetku škodu, ktorá objednávateľovi v dôsledku porušenia vznikla.

# IX

# Zmluvná pokuta, úroky z omeškania

9.1. Ak sa zhotoviteľ omešká s odovzdaním riadne zhotoveného diela, je povinný zaplatiť objednávateľovi zmluvnú pokutu vo výške 0,05% z ceny zákazky zadanej príslušnou objednávkou bez DPH za každý začatý deň omeškania.

9.2. Ak sa objednávateľ omešká so zaplatením odmeny za odovzdané a riadne zhotovené dielo, je povinný zaplatiť zhotoviteľovi zmluvnú pokutu vo výške 0,05% z ceny zákazky zadanej príslušnou objednávkou bez DPH za každý začatý deň omeškania.

# X

## Ukončenie zmluvy

10.1. Táto zmluva zanikne:

a) uplynutím času, na ktorý je uzavretá;

b) vyčerpaním limitnej ceny;

c) dohodou zmluvných strán;

d) odstúpením od zmluvy.

10.2 Objednávateľ môže odstúpiť od zmluvy a/alebo od jednotlivej zákazky zadanej objednávkou, ak:

* + 1. sa zhotoviteľ dostane do omeškania s riadnym zhotovením akejkoľvek časti diela o viac ako 30 (slovom: tridsať) kalendárnych dní;
    2. sa zhotoviteľ dostane do omeškania s odstránením vád a/alebo nedorobkov časti diela o viac ako 14 (slovom: štrnásť) kalendárnych dní;
    3. dôjde k porušeniu inej ako vyššie uvedenej zmluvnej povinnosti zhotoviteľom a zhotoviteľ nevykoná nápravu ani po písomnej výzve objednávateľa a uplynutí primeranej lehoty stanovenej na nápravu alebo ak sa opakovane vyskytuje porušovanie zmluvných povinností zhotoviteľom

10.3 Zhotoviteľ môže odstúpiť od zmluvy a/alebo od jednotlivej zákazky zadanej objednávkou, ak:

(i) sa objednávateľ dostane do omeškania so zaplatením odmeny o viac ako 30 (slovom: tridsať) kalendárnych dní;

(ii) mu objednávateľ ani po opakovanej výzve neposkytne potrebnú súčinnosť po dobu dlhšiu ako 14 (slovom: štrnásť) kalendárnych dní;

(iii) dôjde k porušeniu inej povinnosti objednávateľa, ak nedôjde k vykonaniu nápravy ani v primeranej lehote, ktorú na tento účel zhotoviteľ objednávateľovi poskytne alebo ak sa opakovane vyskytuje porušovanie zmluvných povinností objednávateľom

10.4. V prípade odstúpenia od zmluvy, táto zmluva zaniká dňom, v ktorom bolo odstúpenie doručené druhej zmluvnej strane.

# XI

## Zodpovednosť za vady, záruka

11.1. Zhotoviteľ zodpovedá, že dielo nemá v čase jeho odovzdania a prevzatia žiadne vady, ktoré by znižovali jeho hodnotu alebo schopnosť jeho využitia.

11.2. Zhotoviteľ zodpovedá za to, že predmet tejto zmluvy je zhotovený podľa tejto zmluvy, príslušnej objednávky a pokynov objednávateľa, odborne spôsobilými osobami, v súlade s právnymi predpismi vzťahujúcimi sa na predmet zmluvy a že je odovzdaný objednávateľovi na technických nosičoch, ktoré svojou kvalitou zodpovedajú významu a charakteru diela.

11.3. Zhotoviteľ nezodpovedá za vady, ktoré boli spôsobené použitím podkladov prevzatých od objednávateľa  a zhotoviteľ ani pri vynaložení všetkej starostlivosti nemohol zistiť ich nevhodnosť, prípadne na tieto upozornil objednávateľa a ten na ich použití trval.

11.4. V prípade vád a nedostatkov diela, ktoré sa vyskytnú po prevzatí diela v rámci záručnej zodpovednosti za vady, dohodli zmluvné strany právo objednávateľa požadovať a povinnosť zhotoviteľa poskytnúť bezplatné odstránenie vady. Zhotoviteľ má povinnosť odstrániť vady diela do 15 dní odo dňa uplatnenia reklamácie objednávateľom, ak sa zmluvné strany nedohodnú na inej lehote.

11.5. Prípadnú reklamáciu vady diela je objednávateľ povinný uplatniť bezodkladne po zistení vady, v písomnej forme do rúk zástupcu zhotoviteľa, uvedeného v čl. 1, ako oprávneného jednať vo veciach technických resp. štatutárneho zástupcu.

# XII

## Záverečné ustanovenia

12.1. Zhotoviteľ nie je oprávnený bez písomného súhlasu objednávateľa započítať akékoľvek svoje pohľadávky a nároky voči objednávateľovi proti pohľadávkam a nárokom objednávateľa, ani bez písomného súhlasu objednávateľa previesť akékoľvek práva a povinnosti z tejto zmluvy na tretiu osobu.

12.2. Túto zmluvu možno meniť a dopĺňať jedine písomnými dodatkami v listinnej forme, v súlade s § 18 ZVO.

12.3. Táto zmluva je vyhotovená v 4 rovnopisoch s platnosťou originálu, z ktorých 3 preberie objednávateľ a 1 zhotoviteľ.

12.4. Táto zmluva nadobúda platnosť jej podpísaním obidvoma zmluvnými stranami a účinnosť dňom nasledujúcim po dni jej zverejnenia podľa § 47a ods. 1 zák. č. 40/1964 Zb. Občianskeho zákonníka v zn. n. p. v spojení s § 5a zák. č. 211/2000 Z. z. Zákona o slobode informácií v zn. n. p.. Zverejnenie zabezpečuje objednávateľ.

12.5. Zmluvné strany vyhlasujú, že si túto zmluvu prečítali, neuzatvárajú ju v tiesni ani za nápadne nevýhodných podmienok, porozumeli jej a je jasným, určitým a verným vyjadrením ich vôle.

Za objednávateľa: Za zhotoviteľa:

................................................ ................................................

Marek Hattas

primátor mesta Nitry